钦定古今图书集成/明伦汇编/闺媛典/第324卷 > 皇清五十七 > 梅运昌妻李氏
## 钦定古今图书集成/明伦汇编/闺媛典/第324卷 > 皇清五十七 > 梅运昌妻李氏

按《贵州通志》：“李氏，安顺人。性端庄，娴礼法。年及笄，适同郡贡士梅运昌。昌尹蜀江津迎李，携幼子建赴任。值流寇入蜀，路梗不能达。李至平越，止舅氏所，闻夫死守城，一恸几绝，时年二十五。以建尚在襁褓，为梅宗祧计，乃忍死抚孤。丁亥，流寇窜黔，李负孤偕一老婢，昼伏夜行，至贵阳，城溃，又至威清竹亭寨。是时贼” 党搜罗妇女，遍及深林。李截发毁容，怀利刃以防不测，潜匿山中，凡七十馀日，卒能以智自全。比乱定，家为贼毁。又比岁不登，李拮据十指，以资家食。闺门之内，凛若冰霜，虽苍头罕见其面。有不谅其志者，辄抚建泣曰：“未亡人不即从夫地下，欲长此孤，延梅氏一线耳。有渝此志，鬼神是殛！” 于是益励贞操，延师训子，凡所以保护而课督之者无不至。建长，补弟子员。康熙十一年，李年五十三，制抚凡三旌其门。年六十一卒。壬戌，补行辛酉科乡试，建登《贤书》。